**Kéméndy Jenő**

Kéméndy Jenő ([Szászváros](https://hu.wikipedia.org/wiki/Sz%C3%A1szv%C3%A1ros), [1860](https://hu.wikipedia.org/wiki/1860). [április 8.](https://hu.wikipedia.org/wiki/%C3%81prilis_8.) – [Budapest](https://hu.wikipedia.org/wiki/Budapest), [1925](https://hu.wikipedia.org/wiki/1925). [június 25.](https://hu.wikipedia.org/wiki/J%C3%BAnius_25.)) jelmez- és díszlettervező, szcenikus és festőművész volt. Hazánkban úttörő jelentőségű *A huszadik század színpada* c. (1907) tanulmánya.



Beer József szövegíró, Kéméndy Jenő díszlettervező és Mader Raul zeneszerző a *She*című balett szerzői (Vasárnapi Ujság, 1898. február 13.)

Élete

Édesapja jegyző volt. Kéméndy Jenő művészi képességei már gyermekkorában megnyilvánultak. A budapesti [Mintarajziskolában](https://hu.wikipedia.org/wiki/Magyar_K%C3%A9pz%C5%91m%C5%B1v%C3%A9szeti_Egyetem) tanult, majd 1879-től [Münchenben](https://hu.wikipedia.org/wiki/M%C3%BCnchen) [Benczúr Gyulánál](https://hu.wikipedia.org/wiki/Bencz%C3%BAr_Gyula_%28fest%C5%91m%C5%B1v%C3%A9sz%29) és Rudolf Seitznál lett érett festő. Több mint egy évtizedet töltött a bajor fővárosban. Képzőművészeti alkotások mellett már kisebb színházi munkái is voltak. Képeit először 1881-ben állította ki Budapesten. 1887-ben a történelmi festészet tanulmányozására járt [Párizsban](https://hu.wikipedia.org/wiki/P%C3%A1rizs). 1888-ban Münchenben állított ki. Festményei is zömmel színpadias jelenetek, [zsánerképek](https://hu.wikipedia.org/wiki/%C3%89letk%C3%A9p), saját képességeit reálisan ítélte meg. Rengeteg képet adott el, már fiatalon nagy vagyonra tett szert. [Kerékpártúrán](https://hu.wikipedia.org/wiki/Ker%C3%A9kp%C3%A1r) járt [Nagy-Britanniában](https://hu.wikipedia.org/wiki/Nagy-Britannia). Műszaki érdeklődése is korán megnyilvánult, több találmányt jegyzett, fényképezett. Felmerült benne, hogy [Amerikában](https://hu.wikipedia.org/wiki/Amerikai_Egyes%C3%BClt_%C3%81llamok) lesz gyáros, de helyette [Németországban](https://hu.wikipedia.org/wiki/N%C3%A9metorsz%C3%A1g) kis [kerékpárabroncs](https://hu.wikipedia.org/wiki/Gumiabroncs)-üzemet létesített, de ez csődbe ment.

Ekkor hívta haza [Nopcsa Elek](https://hu.wikipedia.org/wiki/Nopcsa_Elek%22%20%5Co%20%22Nopcsa%20Elek) báró. 1895-ben az ő révén lett [Spannraft Ágoston](https://hu.wikipedia.org/w/index.php?title=Spannraft_%C3%81goston&action=edit&redlink=1" \o "Spannraft Ágoston (a lap nem létezik)) mellett az állami színházak ([Operaház](https://hu.wikipedia.org/wiki/Magyar_%C3%81llami_Operah%C3%A1z), [Nemzeti Színház](https://hu.wikipedia.org/wiki/Nemzeti_Sz%C3%ADnh%C3%A1z)) próbaidős szcenikai felügyelője. Három év múlva saját kérésére véglegesítették, s haláláig immár főfelügyelőként erős kézzel irányított és tervezett. Tanulmányozta a hazánkban fellépő külföldi társulatok (pl. [Max Reinhardt](https://hu.wikipedia.org/wiki/Max_Reinhardt)) szcenikai megoldásait is. A képzőművészet iránt fogékony [Bánffy Miklós](https://hu.wikipedia.org/wiki/B%C3%A1nffy_Mikl%C3%B3s_%28%C3%ADr%C3%B3%29) intendatúrája idején keletkeztek legjelentősebb munkái. [Hevesi Sándorral](https://hu.wikipedia.org/wiki/Hevesi_S%C3%A1ndor) gyümölcsöző munkakapcsolatot alakított ki. Méltó utódot nevelt magának utolsó éveiben [Oláh Gusztáv](https://hu.wikipedia.org/wiki/Ol%C3%A1h_Guszt%C3%A1v_%28rendez%C5%91%29) személyében.

Aranyérmet kapott [Shakespeare](https://hu.wikipedia.org/wiki/William_Shakespeare)- és [Molière](https://hu.wikipedia.org/wiki/Moli%C3%A8re%22%20%5Co%20%22Moli%C3%A8re)-darabokhoz készült terveiért az 1900-as párizsi [világkiállításon](https://hu.wikipedia.org/wiki/Vil%C3%A1gki%C3%A1ll%C3%ADt%C3%A1s). 1923-ban az Operaház örökös tagja lett.

Élénken foglalkoztatták a századfordulón Európában amúgy is előtérben álló szcenikai kérdések, szüntelen újításokon dolgozott (pl. reptető szerkezet a [*Rajna kincsé*](https://hu.wikipedia.org/wiki/A_Rajna_kincse)hez), az Operaház nagyszerű színpadi adottságainak maximális kihasználásával sikerrel ejtette ámulatba a közönséget. 1916-tól filmvetítést is alkalmazott látványelemként ([*Sába királynője*](https://hu.wikipedia.org/wiki/S%C3%A1ba_kir%C3%A1lyn%C5%91je_%28opera%29)*,*[*A walkür*](https://hu.wikipedia.org/wiki/A_walk%C3%BCr)). Korai díszlet- és jelmeztervei még a [meiningenizmus](https://hu.wikipedia.org/wiki/Meiningenizmus%22%20%5Co%20%22Meiningenizmus) hatását mutatták, a későbbiek a realizmust és a festőiséget egyesítik, egyes elemeikben a szecesszió hatása is megnyilvánul. Jelmeztervei még a díszleteinél is magasabb nívót képviselnek.

A kor színházi gyakorlata miatt tervezői munkássága pontosan nem mérhető fel. Közösen dolgozott [Ujváry Ignáccal](https://hu.wikipedia.org/wiki/Ujv%C3%A1ry_Ign%C3%A1c%22%20%5Co%20%22Ujv%C3%A1ry%20Ign%C3%A1c), Hevesivel. Néhány képe a [Magyar Nemzeti Galéria](https://hu.wikipedia.org/wiki/Magyar_Nemzeti_Gal%C3%A9ria) gyűjteményében található.

Operaházi tervei

* Bartók: *A fából faragott királyfi* (1917)
* Bartók: *A kékszakállú herceg vára* (1918)
* Erkel: *Bánk bán* (1910)
* Goldmark Károly: *Sába királynője* (1916)
* Máder Rezső: *She* (1898)
* Máder Rezső: *Mályvácska királykisasszony* (1921) [a balett szövegkönyvét is Kéméndy írta]
* Máder Rezső: *A bűvös bábu* (1924)
* Mozart: *Szöktetés a szerájból* (1913)
* Mozart: *A varázsfuvola* (1913)
* Offenbach: *Hoffmann meséi* (1900, 1913)
* Smetana: *Dalibor* (1909)
* Richard Strauss: *Salome* (1912)
* Verdi: *Aida* (1913)
* Verdi: *Don Carlos* (1888)
* Weber: *Oberon* (1914)
* Zichy Géza: *A vár története* (1888)

Drámákhoz készült tervei

* Herczeg Ferenc: *Éva boszorkány* (1912)
* Herczeg Ferenc: *Árva László király* (1917)
* Madách: *Az ember tragédiája* (1905)
* Pekár Gyula: *Mátyás és Beatrix* (1904)
* Racine: *Britannicus* (1899)
* Rostand: *Cyrano de Bergerac* (1904)
* Shakespeare: *Troilus és Cressida* (1900)
* Shakespeare: *A velencei kalmár* (1907, 1926)
* G. B. Shaw: *Caesar és Cleopatra* (1913)

Irodalom

* [Bartha Andrea](https://hu.wikipedia.org/wiki/Bartha_Andrea): *Színpadi látvány a századelőn. Kéméndy Jenő munkássága.* Budapest, 1990. Orsz. Színháztörténeti Múzeum és Intézet.
* [Keresztury Dezső](https://hu.wikipedia.org/wiki/Keresztury_Dezs%C5%91) – [Staud Géza](https://hu.wikipedia.org/w/index.php?title=Staud_G%C3%A9za&action=edit&redlink=1" \o "Staud Géza (a lap nem létezik)) – [Fülöp Zoltán](https://hu.wikipedia.org/wiki/F%C3%BCl%C3%B6p_Zolt%C3%A1n_%28d%C3%ADszlettervez%C5%91%29): *A magyar opera- és balettszcenika.* Budapest, 1975. Magvető. [ISBN 963270052X](https://hu.wikipedia.org/wiki/Speci%C3%A1lis%3AK%C3%B6nyvforr%C3%A1sok/963270052X) *[újraközli* A huszadik század színpada *c. tanulmányt is]*
* *Magyar színházművészeti lexikon.* Főszerk. Székely György. Budapest, 1994. Akadémiai K. [ISBN 9630566354](https://hu.wikipedia.org/wiki/Speci%C3%A1lis%3AK%C3%B6nyvforr%C3%A1sok/9630566354)
* *A százéves Operaház válogatott iratai*. Vál. és bev. Staud Géza. Budapest, 1984. Magyar Színházi Intézet. [ISBN 9637601856](https://hu.wikipedia.org/wiki/Speci%C3%A1lis%3AK%C3%B6nyvforr%C3%A1sok/9637601856)
* *Színházi kislexikon*. Főszerk. [Hont Ferenc](https://hu.wikipedia.org/wiki/Hont_Ferenc). Szerk. Staud Géza. Budapest, 1969. Gondolat K.

Forrás: https://hu.wikipedia.org/wiki/Kéméndy\_Jenő